Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi liitettävistä telelaitteista ja niiden vaatimustenmukaisuuden vastavuoroisesta tunnustamisesta"

(98/C 73/02)

Euroopan unionin neuvosto päätti 27. kesäkuuta 1997 Euroopan yhteisön perustamissopimuksen 100 a artiklan mukaisesti pyytää talous- ja sosiaalikomitealta lausunnon edellä mainitusta ehdotuksesta.

Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 5. marraskuuta 1997. Esittelijä oli Bo Green.

Talous- ja sosiaalikomitea hyväksyi 10. 11. joulukuuta 1997 pitämässään 350. täysistunnossa (joulukuun 10. päivän kokouksessa) seuraavan lausunnon.

1. Johdanto

1.1. Euroopan telepäätelaitemarkkinoiden yhdenmukaistaminen alkoi vuonna 1983. Vuonna 1985 komissio teki direktiiviehdotuksen päätelaitteiden testaustulosten vastavuoroisesta hyväksymisestä. Se hyväksyttiin neuvoston direktiiviksi N:o 86/361/ETY () ja korvattiin telepäätelaitteista annetulla direktiivillä 91/263/ETY (), jossa määriteltiin yhtenäinen tyyppihyväksyntäjärjestely, mukaan lukien telepäätelaitteiden markkinoille saattaminen ja käyttöönotto. Direktiivillä 93/97/ETY () direktiivin 91/263/ETY soveltamisala laajennettiin koskemaan kaikkia satelliittimaa-asemalaitteita.

1.2. Teknologisen kehityksen kiihtyessä voimassaoleva lainsäädäntö kaipaa uudistusta. Direktiiveissä 91/263/ETY ja 93/97/ETY edellytettyjen lainsäädännöllisten toimenpiteiden valmisteluprosessi on liian hidas verrattuna tuotteiden elinkaareen, joka lyhimmillään on vain kolme vuotta. Perusrakenteiden käytön vapauttaminen ja tammikuussa 1998 voimaan astuva palvelumarkkinoiden säännöstelyn purku ovat luoneet kilpailuhenkisen ja dynaamisen ympäristön. Näin ollen komissio on ehdottanut merkittäviä muutoksia televiestintälaitteita koskeviin yhteisön säännöksiin. Ehdotettua direktiiviä on tarkoitus soveltaa kilpailuympäristössä, jossa tarjotaan verkkoja, palveluja ja päätelaitteita.

2. Komission ehdotuksen pääsisältö

2.1. Komission ehdotuksen tarkoitus on luoda sääntelyjärjestelmä liitettävien telelaitteiden (Connected Telecommunications Equipment, CTE) () markkinoille saattamisen, vapaan liikkuvuuden ja käyttöön ottamisen takaamiseksi.

2.2. Ehdotetulla direktiivillä korvataan direktiivit 97/263/ETY ja 93/97/ETY. Uuden direktiivin soveltamisalaa on laajennettu koskemaan sekä "muut kuin yhdenmukaiset" tuotealueet että laitteet, joita yhdenmukaisuusmääräykset ja standardit jo koskevat. Sillä korvataan yhdenmukaistamattomien laitteiden osalta kansalliset hyväksymisjärjestelyt. Soveltamisala laajennetaan koskemaan myös kaikki radiolaitteet paitsi yksinomaan yleisen turvallisuuden ylläpitoon tarkoitetut laitteet.

2.3. Jotta ehdotettu direktiivi olisi riittävän joustava, ja jotta tulevaisuuden innovatiiviset verkkotyypit ja päätelaitteet sisältyisivät sen soveltamisalaan, liitettävien telelaitteiden olennaiset vaatimukset on määritelty yleisluonteisesti. Komitea, josta käytetään lyhennettä TCAM (), avustaa komissiota liitettävien telepäätelaitteiden yksilöimisessä ja niihin sovellettavien erityisvaatimusten määrittämisessä.

2.4. Voimassa olevasta lainsäädännöstä saatujen kokemusten pohjalta komissio ehdottaa olennaisten vaatimusten väljempää tulkintaa kuin direktiiveissä 91/263/ETY ja 93/97/ETY käytetty. Aikaisemmat vaatimukset verkolle aiheutetun haitan ehkäisemisestä ja yhteentoimivuudesta verkossa on jätetty pois. Joissain tapauksissa telepäätelaite voidaan saattaa markkinoille, jos se täyttää turvallisuus- ja EMC ()-vaatimukset. Muidenkin olennaisten vaatimusten mukaisuutta voidaan kuitenkin edellyttää; esimerkiksi kolmansille osapuolille aiheutuvan palvelun huononemisen ehkäiseminen, yhteisön laajuinen siirrettävyys, radioliikenteeseen varatun spektrin tehokas käyttö, terveyskysymykset, vammaisille käyttäjille tarkoitetut ominaisuudet, hätä- ja turvallisuuspalvelut sekä yksityisyyden suoja.

2.5. Jäsenvaltiot osoittavat ne verkot, joihin telepäätelaitteet voidaan liittää. Verkko-operaattoreiden velvollisuus on julkaista verkkoliittymän tai avoimen televerkon liityntäpisteen (ONTP) () tekniset eritelmät riittävän tarkasti, jotta yhteensopivien liitettävien telelaitteiden suunnittelu on mahdollista.

2.6. Komissio ehdottaa vaatimustenmukaisuuden arviointimenetelmään uudistuksia, joiden mukaan valmistajien esittämät vakuutukset korvaisivat direktiivissä 91/263/ETY säädetyn kolmannen tahon toteuttaman testausjärjestelyn. Valmistaja voi halutessaan käyttää yhdenmukaistettujen standardien sijasta teknisiä eritelmiä osoittamaan, että tuote vastaa olennaisia vaatimuksia. Tämä ei kuitenkaan koske kaikkien radiolaitteiden testejä. Vaatimukset yksilöidään ilmoitetuissa tarkastuslaitoksissa.

2.7. Markkinoille pääsyn helpottamista tasapainottaa markkinoiden valvontajärjestely, jossa määrätään seuraamuksia tuotteille, jotka eivät täytä olennaisia vaatimuksia. Tällaiset tuotteet poistetaan markkinoilta, ja sen lisäksi niiden todetaan aiheuttaneen "vahinkoa" sellaisena kuin se on kuvattu tuotevastuudirektiivissä 85/374/ETY. Valmistaja on vastuussa aiheutuneesta vahingosta sekä välittömästä taloudellisesta vahingosta, joka johtuu siitä, ettei tuote täytä asetettuja olennaisia vaatimuksia.

3. Yleistä

3.1. Komitea kannattaa kaikkea toimintaa, joka yksinkertaistaa yhteisön lakeja ja vastaa markkinatilanteeseen ja sallii aikaisempaa avoimemmat, kilpailukykyisemmät ja dynaamisemmat yhteisön markkinat, mikä selkeästi onkin ehdotetun direktiivin tavoitteena. Komitea uskoo, että direktiiviehdotuksella on suuri merkitys tulevaisuuden tietoyhteiskuntaa perustettaessa, koska olennaisten vaatimusten tulkinta on siinä väljempi kuin direktiiveissä 91/263/ETY ja 93/97/ETY.

3.2. Komitea kannattaa direktiiviehdotuksen päälinjoja. Se esittää kuitenkin joitain varauksia.

3.3. Yksinomaisesti yleiseen turvallisuuspalvelukäyttöön tarkoitettujen laitteiden sulkemisen direktiivin ulkopuolelle pitäisi koskea kaikkia telelaitteita, ei ainoastaan radiolaitteita. Tämä tulisi täsmentää direktiivin alussa eikä määritelmissä. Ehkä tietoliikenteen tietosuojasta ehdotetun direktiivin muotoilu voisi olla mallina ().

3.4. Direktiivissä tarkoitettujen radiolaitteiden ulkopuolelle tulisi rajata myös radioamatöörien () käyttämät radiolaitteet sekä pelkästään radioasemien lähetysten vastaanottoon soveltuvat laitteet.

3.5. Monissa jäsenvaltioissa radiotuotteiden kansalliset lisensointijärjestelyt ovat vastedeskin tarpeen. Direktiivissä tulisi mainita, etteivät sen säädökset rajoita jäsenvaltioiden yhteisölainsäädännön mukaisesti toteuttamia radiotaajuusspektrin käyttölupia koskevia toimenpiteitä.

3.6. Radiotaajuusspektrin tehokasta käyttöä koskevien olennaisten vaatimusten tulee olla yleisluonteisia olennaisia vaatimuksia, jotka pätevät kaikkiin radiolaitteisiin. Sekaannusten välttämiseksi on radiolaitteille ja muille telelaitteille asetetut olennaiset vaatimukset eriteltävä selkeämmin.

3.7. Ilmoitettujen tarkastuslaitosten () tehtävä jää epäselväksi. Sitä on selkiytettävä. Näyttää, että niiden tehtävä rajoittuu joko a) tiettyjen telelaitteiden radiotestien yksilöimiseen tämän voisi vaatimustenmukaisuuden arviointi- ja markkinoiden valvontakomitea (TCAM) tehdä yleiseltä pohjalta tai b) valmistajan telelaitteen tyypistä antaman vakuutuksen tarkistukseen valvomatta kuitenkaan, täyttääkö laite ko. laitetyypille asetetut vaatimukset. Jos tarkastuslaitoksella ei ole selkeää tehtävää tuotteiden tarkastuksessa ja tuotevalvonnassa, sen tunnusnumeroa ei pidä kirjata CE -merkintään.

3.8. Komission ehdotuksen 3 ja 4 artiklassa esitettyjen muiden olennaisten erityisvaatimusten sisältö on vielä määrittämättä. On tärkeää, että tällaiset vaatimukset määritellään tarkoin ennakolta. Jäsenvaltioiden osallistuminen olisi taattava, kun näitä vaatimuksia tulkitaan ehdotetussa komiteassa.

3.9. Direktiiviehdotuksesta tulisi käydä selkeästi ilmi, että kuluttajia suojellaan horisontaalisella lainsäädännöllä niiltä osin kun tuotteiden piirteet eivät kuulu ilmoitettujen olennaisten vaatimusten piiriin. Tämä on oleellista, koska direktiiviehdotuksen tulkinta olennaisista vaatimuksista on väljempi kuin direktiiveissä 91/263/ETY ja 93/97/ETY.

3.10. Komitea katsoo, että direktiivin varmistusäännösten mahdollistama kaikkien tuotteiden poistaminen markkinoilta on riittävä pelote, joka pakottaa valmistajat huolehtimaan siitä, että telelaitteet vastaavat kaikkia sovellettavia olennaisia vaatimuksia, ja että helpotettua markkinoillepääsyä ei käytetä väärin. Muita säännöksiä vastuuvelvollisuudesta tilanteissa, joissa vaatimukset eivät täyty, ei tarvita.

3.11. Direktiiviin tulisi liittää turvalausekkeita ja mahdollisuus valitusmenettelyyn, joita voivat käyttää valmistajat, jotka katsovat, että heidän tuotteensa on vedetty markkinoilta perusteettomasti.

3.12. Direktiiviin tulisi myös liittää valitusmenettely sellaisten kiistojen varalta, joita syntyy ratkaistaessa, ovatko verkko-operaattoreiden tekniset eritelmät ONTP:stä riittävän yksityiskohtaisia, jotta yhteensopivien telelaitteiden suunnitteleminen on mahdollista.

3.13. Äskettäin solmittuun WTO-sopimukseen vastavuoroisesta tunnustamisesta (MRA) ei sisälly määräyksiä valmistajien ilmoituksista. Tämä herättää kysymyksen vastavuoroisuudesta, joka olisi tunnustettava ehdotetussa direktiivissä.

4. Erityistä

4.1. 2 artiklan d) alakohta

Muutetaan teksti kuulumaan seuraavasti:

"[...] asiakirjassa, jossa kuvataan mm. ne tuotteen ominaisuudet, [...]"

4.2. 3 artiklan 1 kohdan a) alakohta

Turvallisuutta koskevista olennaisista vaatimuksista, joihin 3 artikla 1 kohdan a) alakohdassa viitataan, pitäisi käyttää ilmausta "direktiivissä 73/23/ETY mainitut tärkeimmät turvallisuustekijät", koska ko. direktiivissä ei käytetä nimitystä "olennaiset vaatimukset". Vaatimuksia ei tule soveltaa laiteluetteloon, joka on direktiivin 73/23/ETY liitteessä II.

4.3. 3 artiklan 1 kohdan b) alakohta

Sähkömagneettiseen yhteensopivuuteen liittyvistä olennaisista vaatimuksista, joihin 3 artiklan 1 kohdan b) alakohdassa viitataan, pitäisi käyttää ilmausta "direktiivin 89/336/ETY 4 artiklassa säädetyt vaatimukset", koska ko. direktiivissä ei käytetä nimitystä "olennaiset vaatimukset". Vaatimuksia ei tule soveltaa laitteistoon, johon direktiiviä 89/336/ETY ei sovelleta sen 2 artiklan 2 kohdan nojalla.

4.4. 4 artikla 1 kohdan a) alakohta

Televiestintädirektiivin asiakohdaksi "terveyden suojelu" on liian lavea ilmaisu. Vaatimukset ihmisten terveyden ja turvallisuuden suojelusta on säädetty jo tietyllä jännitealueella toimivista sähkölaitteista annetussa direktiivissä, joka kattaa kaikki sähkönkäyttöön ja muihin seikkoihin liittyvät turvallisuusnäkökohdat. Radiotaajuussäteilystä aiheutuvat riskit kuuluvat sähkömagneettisesta yhteensopivuudesta annetun direktiivin 89/336/ETY soveltamisalaan. Tämä alakohta pitäisi poistaa direktiiviehdotuksesta.

4.5. 4 artiklan 1 kohdan d) alakohta

"Yksityisyyden suoja" kuulunee ehdotetun televiestinnän tietosuojaa koskevan direktiivin () soveltamisalaan. Nyt käsillä olevan direktiiviehdotuksen alakohtaa olisi muutettava.

4.6. 6 artiklan 1 kohta

Lisätään ensimmäisen virkkeen " ja ettei niihin sovelleta muuta kansallista sääntelyä" jälkeen "markkinoille saattamisen suhteen".

4.7. 7 artiklan 1 kohta

Lisätään lause "kun sitä käytetään asianmukaisesti laitteen valmistajan tarkoittamaan tarkoitukseen" lauseen "ei täytä kyseisen liitettävän telelaitetyypin kannalta merkityksellisiä olennaisia vaatimuksia" jälkeen. (Seuraa tämän lausunnon kohdasta 3.11.)

4.8. 7 artiklan 3 kohta

Lisätään kohdan alkuun:

"Komissio kuulee mahdollisimman pian niitä, joita asia koskee. Jos komissio näitä kuultuaan katsoo, että 1 kohdassa tarkoitettu toimenpide on perusteltu, se ilmoittaa asiasta viipymättä toimenpiteen toteuttaneelle jäsenvaltiolle ja muille jäsenvaltioille."

Direktiivin 91/263/ETY 8 artiklan 2 kohta. (Seuraa kohdasta 3.11.)

4.9. 8 artikla

Ehdotuksen 8 artikla olisi poistettava. Vaatimustenmukaisuuden puuttumisesta aiheutuvan korvausvastuun tulee perustua 7 artiklaan ja muihin yhteisölainsäädännön säännöksiin. (Seuraa kohdasta 3.10.)

4.10. Johdanto-osan 20 kappale

Johdanto-osan 20 kappaleen toinen jakso tulee poistaa. Tämä on johdettavissa kohdasta 3.10.

4.11. Johdanto-osan 21 kappale

Korvataan johdanto-osan 21 kappale seuraavasti:

"Yhteisön alueella toimivat tuottajat tai heidän valtuutetut edustajansa, jotka ovat vastuussa tuotteiden saattamisesta yhteisön markkinoille, ovat yhteisölainsäädännön mukaisesti kokonaisvastuussa tuotteesta myös tuotevastuudirektiivin 85/374/ETY nojalla. Yhteisölainsäädännössä valmistajan tuotevastuuta sovelletaan myös liikeyrityksiin ja muihin tietoliikenteen käyttäjiin, jotka eivät ole luonnollisia henkilöitä."Seuraa kohdista 3.9 ja 3.10.

4.12. Komitea ehdottaa uutta artiklaa 6.4

"Tämän artiklan säännöksillä ei estetä jäsenvaltioita soveltamasta direktiivin 89/336/ETY 8 artiklassa säädettyjä toimenpiteitä eikä yhteisölainsäädännön soveltamista ensimmäistä kertaa markkinoille saatetun olennaiset vaatimukset täyttävän laitteen henkilölle tai omaisuudelle aiheuttaman vahingon tai haitan korvaamiseksi."

Bryssel, 10. joulukuuta 1997.

Talous- ja sosiaalikomitean puheenjohtaja

Tom JENKINS

() TSK:n lausunto, EYVL C 303, 25.11.1985

() TSK:n lausunto, EYVL C 329, 30.12.1989

() TSK:n lausunto, EYVL C 161, 14.6.1993

() CTE = Connected Telecommunications Equipment on määritelty 2 artiklan a kohdassa.

() TCAM = Vaatimusten mukaisuuden arviointi- ja markkinoiden valvontakomitea (Telecommunications Conformity Assessment and Market surveillance committee) on määritelty 12 artiklan 1 kohdassa.

() EMC = sähkömagneettinen yhteensopivuus (Electromagnetic compatibility).

() ONTP = avoimen televerkon liityntäpiste (Open Telecommunications Network Point) on määritelty 2 artiklan b kohdassa.

() "Tätä direktiiviä ei sovelleta yhteisön oikeuden soveltamisalan ulkopuolelle jääviin toimiin, kuten niihin, joista säädetään Euroopan unionista tehdyn sopimuksen V ja VI osastossa, eikä missään tapauksessa yleistä turvallisuutta, puolustusta ja valtion turvallisuutta (mukaan lukien valtion taloudellinen hyvinvointi, kun toimet liittyvät valtion turvallisuuteen) koskeviin toimiin eikä valtion toimiin rikosoikeuden alalla." Yhteinen kanta (EY) 57/96 vahvistettu 12.9.1996, 1 artiklan 3 kohta EYVL 315 C, 24.10.1996

() Kansainvälisen televiestintäsopimuksen radiosäännösten 1 artiklan 53 määritelmässä tarkoitetussa merkityksessä.

() Ks. 10 ja 11 artikla.

() Yhteinen kanta N:o 57/96, annettu 12.9.1996, EYVL C 315, 24.10.1996